‘Boere Jurassic Park’ is onaanvaarbaarLouis Botha se standbeeld by die parlement in Kaapstad. Foto: Raymond.ellis via Wikimedia Commons Die VF Plus het Woensdag gesê hy stem nie saam met Nathi Mthethwa, minister van kuns en kultuur, se voorstel om die Afrikaner se geskiedenis en gedenkwaardighede na ŉ ‘Boere-Jurassic Park’ te skuif nie. Pieter Mulder, leier van die party, het gesê die 20 voorstelle wat die minister vandag genoem het, kom van die raadgewende gesprek verlede Vrydag by Freedom Park in Pretoria. Die gesprekvoering was om voorstelle aan te hoor, en dit kan daarom nie as besluite beskou word nie, maar as blote aanbevelings. Volgens hom is daar wel voorstelle genoem wat in die belang van alle partye is, soos streng polisieoptrede teen mense wat standbeelde beskadig. Hy het gesê die VF Plus sal dit steun, maar verwerp enige voorstel dat ŉ deel van die Afrikaner se geskiedenis agter slot en grendel weggebêre moet word. Die VF Plus het vyf voorstelle in die verband aan die minister genoem, en sal ook enige voorstel vir die byvoeging van gedenktekens op meriete ondersteun, vir diegene wie in die verlede misken is indien dit geskiedkundig akkuraat is. Die party se vyf voorstelle is: 1. Die beskadiging van standbeelde en kultuurskatte is ŉ misdaad en die polisie moet streng hierteen optree; 2. Leiers van alle kante speel ŉ belangrike rol in die goeie verhouding tussen mense en moet ŉ voorbeeld stel met hul uitsprake; 3. Suid-Afrikaners moet deeglik opgevoed word in ŉ gebalanseerde geskiedenis wat alle kante gelyk behandel. Die geskiedenis mag nie eensydig misbruik word om mense vir vandag se politiek te mobiliseer nie; 4. Beelde moet bygevoeg word om ŉ balans te bring en tevredenheid onder almal te verseker. Die wegneem van beelde gaan net wrywing veroorsaak; en 5. Hierdie sake moet met wedersydse empatie en met inagneming van mekaar se gevoelens bespreek word. “Dit is duidelik dat die aandeel wat minderhede soos die Afrikaner gehad het in die opbou van die land, asook sy belasting goed genoeg is, maar dat sy erfenis en kultuur nie welkom is nie. Dit is nie aanvaarbaar nie,” het Mulder bygevoeg. Mthethwa het gesê niemand kan ontken dat daar te veel van ons verlede in ons hede is nie. “Tydens die raadgewende gesprek is daar ooreengekom dat ons ŉ hede wil hê wat ons toekoms sal reflekteer,” het hy gesê. Van die ander aanbevelings wat gemaak is, is om dringend ŉ taakspan op te stel wat die omstrede standbeelde sal identifiseer, en dit dan sal skuif. Die minister het gesê die proses is ŉ omkeerpunt in hoe die land kwessies van die geskiedenis hanteer en dit behoort binne vyf jaar opgelos te wees. Dosyne strukture is die afgelope drie weke landswyd geskend nadat die Ekonomiese Vryheidsvegters hul ondersteuners versoek het om die standbeelde af te breek wat die wit minderheidsregering verteenwoordig. Lees alle vorige berigte oor standbeelde op Maroela Media.